*О б р а з л о ж е њ е*

Правни основ за доношење Одлуке о спровођењу јавног конкурса за именовање директора јавног предузећа за коришћење и управљање пословним простором Пословни центар Параћин, чији је оснивач Скупштина општине Параћин, садржан је у члану 24. став 3. Закона о јавним предузећима («Службени гласник Републике Србије» број 15/2016, 88/19 и 62/23- др.закон), којим је прописано да директора јавног предузећа чији је оснивач јединица локалне самоуправе именује орган одређен статутом јединице локалне самоуправе, на период од четири године, на основу спроведеног јавног конкурса. Чланом 38. став 2. прописано је да Одлуку о спровођењу јавног конкурса за именовање директора јавног предузећа чији је оснивач јединица локалне самоуправе доноси орган јединице локалне самоуправе надлежан за именовање директора јавног предузећа, на предлог надлежног органа јединице локалне самоуправе.

Одредбама члана 40. став 1. тачка 12. Статута Општине Параћин («Службени лист општине Параћин» број 22/18, 4/19 и 19/24) прописана је надлежност Скупштине општине да именује и разрешава директоре јавних предузећа чији је оснивач.

Саставни део ове Одлуке је текст јавног конкурса чији елементи су прописани чланом 36. став 3. Закона о јавним предузећима и у коме су наведени услови за избор директора утврђени Статутом предузећа, у складу са Законом о јавним предузећима и Уредбом о мерилима за именовање директора јавног предузећа.

Одредбама члана 31. Закона о јавним предузећима прописано је да Јавни конкурс спроводи Комисија за спровођење конкурса за избор директора, која након спроведеног поступка, Ранг листу са највише три кандидата која су са најбољим резултатом испунила мерила за избор директора јавног предузећа, доставља Општинском већу ради припреме предлога акта о именовању директора јавног предузећа и упућивања Скупштини општине на одлучивање.